Swansea

Swansea () on Yhdistyneen kuningaskunnan kaupunki, joka muodostaa yhden Walesin hallintoalueista. Se sijaitsee Walesin etelärannikolla ja on Walesin toiseksi suurin kaupunki Cardiffin jälkeen.

Swansean pinta-ala on 378 km² ja väkiluku oli vuoden 2016 puolivälissä 245 000. Koko Swanseata ympäröivän kaupungistuneen alueen (Swansea Urban Area) asukasluku on 300 000. Vuonna 2001 13,4 % väestöstä puhui äidinkielenään kymriä. Swanseasta tuli kaupunki (, ) virallisesti 1969.

Maantiede 
Swanseaan kuuluu koko Gowerin niemimaa, osa Loughorjoen laaksosta sekä Black Mountainin juurella kohoavat kukkulat. Gowerin niemellä on hiekkarantoja ja kalliojyrkänteitä.

Vuoden lämpimimmät kuukaudet ovat heinäkuu ja elokuu, keskimääräinen ylin lämpötila on silloin hiukan alle 20 asteen. Kylmintä on tammi-helmikuussa, jolloin keskimääräinen alin on neljän asteen vaiheilla.

Historia

Viikingit perustivat nykyisen Swansean asutuskeskuksen, joka tuolloin tunnettiin vaihtelevasti nimillä Sweynessie, Sueinesea tai Sweinesei eli vapaasti käännettynä Sweyn saari. Kymrinkielinen nimi Abertawe viittaa Tawejoen suuhun. Keskiajalla kaupunki kasvoi ensin tärkeänä torikaupunkina, mutta myöhemmin sitä hävittivät rutto ja Owain Glyndŵrin Englantia vastaan johtama kapina. 1500-luvun unionilakien myötä Swansea liitettiin Glamorganin kreivikuntaan.

Kaupungin nopea kasvu alkoi 1700-luvulla teollistumisen myötä. Kaupunki sijaitsi lähellä Cornwallin kuparikaivoksia ja lähistöllä oli runsaita hiiliesiintymiä, joiden ansiosta Swansean laaksoon kasvoi kansainvälisestikin merkittäviä kuparisulattoja. Myös läkkipellin valmistuksesta tuli merkittävä teollisuuden ala.

Teollisuuskaupungille tyypillisesti Swansea kärsi erityisen paljon maailmansotien välisestä lamasta ja sen keskusta tuhoutui täysin saksalaisten ilmapommituksissa toisessa maailmansodassa. Kun kaupunkia jälleenrakennettiin monien vanhojen maamerkkien paikalle nousi esimerkiksi kauppakeskuksia. Samalla väestöä muutti kaupungin keskustasta sen reunamille, jonne rakennettiin kunnan asuntoja.

Väestö
Vuoden 2016 puolivälissä Swansean asukasluku oli arviolta 244 530.

Vuoden 2011 väestönlaskennan mukaan Swansean asukkaista 94 % oli valkoisia. Suurimmat muut, kuin valkoiset vähemmistöt olivat kiinalaiset (0,9 %) ja bangladeshilaiset (0,8 %). 7,2 % väestöstä oli syntynyt Yhdistyneen kuningaskunnan ulkopuolella.

Vuonna 2011 yli kolmevuotiaista swansealaisista 11,4 % osasi kymriä. Swansean kymriä voidaan pitää omana murteenaan.

Talous 
Swansea on merkittävä satama ja alueensa palveluiden keskus. Sen pohjoispuolen kylissä kaivettiin aikoinaan hiiltä, mutta hiilikaivostoiminta on lakannut koko Britanniassa. Nykyisin merkittäviä teollisuuden aloja ovat metalli- ja konepajateollisuus, auton osien valmistus, muovit, muut pakkausmateriaalit ja petrokemian teollisuus.

Koulutus
Kaupungissa on vuonna 1920 perustettu Swansean yliopisto. Opiskelijoita on alle 20 000. Se on perustettu 1920 Walesin yliopiston osaksi, mutta on ollut vuodesta 2007 itsenäinen yliopisto.

Urheilu 
Jalkapalloseura Swansea City AFC nousi kauden 2010–2011 päätteeksi Englannin Valioliigaan ensimmäisenä walesilaisena seurana koskaan.

Abertawelaisia henkilöitä 
 John William Charles, jalkapalloilija
 Spencer Davis, rockmuusikko
 Clive W. J. Granger, taloustieteilijä
 William Grove, kemisti
 Michael Heseltine, poliitikko
 Dylan Thomas, runoilija
 Bonnie Tyler, rockmuusikko
 Rowan Williams, Canterburyn arkkipiispa
 Catherine Zeta-Jones, näyttelijä
 Prinsessa Lilian, Ruotsin kuningasperheen jäsen
 Edward Kenway videopelissä Assassin´s Creed 4 Black Flag

Lähteet

Aiheesta muualla 

 Viralliset sivut